Tiener van VSA beseer been in Robberg-reservaat | Netwerk24
Deur Lynn Williams 16 Augustus 2019 16:21
'n 16-Jarige seun van Miami is by die Robberg-natuurreservaat, Plettenbergbaai, deur bemanningslede van die NSRI te hulp gesnel. Foto: NSRI
'n Amerikaanse tiener (16) wat sy been tydens 'n staptog in die Robberg-natuurreservaat by Plettenbergbaai in die Suid-Kaap, beseer het, is Woensdag deur lede van die Nasionale Seereddingsinstituut (NSRI) te hulp gesnel.
Marc Rodgers, NSRI-stasiebevelvoerder in Plettenbergbaai, sê bemanningslede is Woensdag om 17:19 na die reservaat. Hulle het van die parkeerterrein na die suidekant van Eilandstrand gestap waar hulle die 16-jarige seun aangetref het.
Hy is met 'n draagbaar na die seereddingsvaartuig geneem en na die NSRI se kantoor gebring. Hy is in die hospitaal behandel en later ontslaan.
Die tiener van Miami was deel van 'n Amerikaanse toergroep wat 'n staptog in die reservaat onderneem het. Luidens Rodgers het die NSRI die oorblywende 42 stappers en sewe werkers wat saam met die toergroep was, gehelp om veilig tot by die natuurreservaat se parkeerterrein te kom.